Informacija apie 2013 m. rugsėjo 11 d. posėdį
2013 m. rugsėjo 11 d. įvyko Seimo Peticijų komisijos posėdis, kuriame buvo nagrinėjami šie klausimai:
1. Dėl Antano Algimanto Miškinio kreipimosi „Dėl Lietuvos Respublikos šilumos ūkio įstatymo 33 straipsnio pakeitimo įstatymo poįstatyminių teisės aktų rengimo terminų nenustatymo“.
2. Dėl Nikolajaus Jadovo kreipimosi „Dėl Lietuvos Respublikos baudžiamojo proceso kodekso 444 straipsnio“.
3. Dėl Kęstučio Vilkausko kreipimosi „Dėl Lietuvos Respublikos bausmių vykdymo kodekso 154 straipsnio“.
4. Dėl Aleksandro Jagorovo kreipimosi „Dėl teisės aktų, reglamentuojančių vienkartinių išmokų bei pensijų mokėjimą nukentėjusiems asmenims, kurie dalyvavo, likviduojant ČAE avarijos padarinius, priėmimo“.
5. Dėl Angelės Krugiškienės prašymo-peticijos „Dėl Lietuvos Respublikos piliečių nuosavybės teisių atkūrimo įstatymo nuostatos pakeitimo“.
Pirmuoju klausimu buvo priimtas sprendimas Antano Algimanto Miškinio kreipimąsi „Dėl Lietuvos Respublikos šilumos ūkio įstatymo 33 straipsnio pakeitimo įstatymo poįstatyminių teisės aktų rengimo terminų nenustatymo“ pripažinti peticija ir priimti ją nagrinėti.
Peticijoje pateiktas pasiūlymas „priimti Šilumos ūkio įstatymo 33 straipsnio pakeitimo įstatymo pakeitimo įstatymą, kuriame nustatyti konkrečius įgyvendinamųjų teisės aktų priėmimo terminus.“
Antruoju klausimu buvo priimtas sprendimas Nikolajaus Jadovo kreipimąsi „Dėl Lietuvos Respublikos baudžiamojo proceso kodekso 444 straipsnio“ pripažinti peticija ir priimti ją nagrinėti.
Peticijoje pateiktas pasiūlymas „inicijuoti LR BPK 444 straipsnio 1 dalies 1, 2, 3 punktų pakeitimus išimti iš šių punktų teksto tokius žodžius: „įsiteisėjusiu teismo nuosprendžiu“. Po šio pakeitimo punktai skambės taip:
1. Liudytojo ar nukentėjusio parodymų arba ekspertizės akto melagingumas, taip pat kitų įrodymų, kuriais paremtas nuosprendis ar nutartis, netikrumas;
2. Nustatyta, kad nagrinėdami bylą teisėjai nusikalstamai piktnaudžiavo;
3. Nustatyta, kad atlikdami ikiteisminį tyrimą pareigūnai nusikalstamai piktnaudžiavo ir dėl to buvo priimtas neteisėtas ir nepagrįstas nuosprendis.“
Trečiuoju klausimu buvo priimtas sprendimas Kęstučio Vilkausko kreipimąsi „Dėl Lietuvos Respublikos bausmių vykdymo kodekso 154 straipsnio“ pripažinti peticija ir priimti ją nagrinėti.
Peticijoje pateiktas pasiūlymas „papildyti Lietuvos Respublikos radioaktyviųjų atliekų tvarkymo įstatymo 7 straipsnio 2 dalį nauju punktu, o 10 straipsnį – nauja dalimi:
„6) teikia metines ataskaitas LR Energetikos ministerijai apie radioaktyviųjų atliekų
tvarkymo saugą ir būklę branduolinės energetikos objektuose“.
„8. Radioaktyviųjų atliekų tvarkytojas veikia pagal Vyriausybės patvirtintą Radioaktyviųjų atliekų tvarkymo strategiją ir Energetikos ministerijos patvirtintą ateinančių metų Radioaktyviųjų atliekų tvarkymo ir saugojimo programą. Ir pateikia LR Energetikos ministerijai kas ketvirtį statistinę ataskaitą apie Radioaktyviųjų atliekų saugojimo ir sandėliavimo priežiūrą ir tvarką“.
Ketvirtuoju klausimu buvo priimtas sprendimas Aleksandro Jagorovo kreipimąsi „Dėl teisės aktų, reglamentuojančių vienkartinių išmokų bei pensijų mokėjimą nukentėjusiems asmenims, kurie dalyvavo, likviduojant ČAE avarijos padarinius, priėmimo“ pripažinti peticija ir priimti ją nagrinėti.
	Peticijoje pateiktas pasiūlymas „apsvarstyti galimybę papildyti jau priimtus teisės aktus, reglamentuojančius vienkartinių išmokų bei pensijų mokėjimą nukentėjusiems asmenims, kurie dalyvavo likviduojant ČAE avarijos padarinius.“
Penktuoju klausimu buvo priimtas sprendimas, kad Angelės Krugiškienės prašymas-peticija „Dėl Lietuvos Respublikos piliečių nuosavybės teisių atkūrimo įstatymo nuostatos pakeitimo“ neatitinka Peticijų įstatymo nustatytų kreipimosi (peticijos) formos ir turinio reikalavimų, todėl negali būti nagrinėjamas šio įstatymo nustatyta tvarka. 
[bookmark: _GoBack]Peticijų įstatyme yra nustatyta, kad kreipimesi (peticijoje) būtina aiškiai išdėstyti savo siūlymus ar reikalavimus, tačiau šiame prašyme–peticijoje pateiktas siūlymas „pakeisti Nuosavybės teisių į išlikusį nekilnojamąjį turtą atkūrimo įstatymo nuostatą, kad faktiniams įvaikiams atkuriama nuosavybės teisė tik į žemę arba mišką, bet ne į gyvenamuosius namus“ yra neaiškus ir nesuprantamas, kadangi Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatyme nėra tokios nuostatos „kad faktiniams įvaikiams atkuriama nuosavybės teisė tik į žemę arba mišką, bet ne į gyvenamuosius namus“. Šio įstatymo nuostatos niekada, kaip teigia pareiškėja, neskirstė „įvaikių į rūšis: faktiniai įvaikiai ir juridiniai įvaikiai“, niekada „įvaikiai, kurių įvaikinimas nėra įregistruotas“ neturėjo ir neturi teisės „susigrąžinti tik žemę arba mišką, bet ne gyvenamuosius namus“, nes jo atitinkamai 3 ir 2 straipsniuose yra nustatyta, kad atkurti nuosavybės teises į žemę, miškus, vandens telkinius, ūkinės-komercinės paskirties pastatus bei jų priklausinius, gyvenamuosius namus bei jų priklausinius turi buvę savininkai, jų vaikai (įvaikiai), tėvai (įtėviai), sutuoktiniai ir anūkai.  

Komisijų biuro vedėja Janina Šniaukštienė, tel. (8 5) 239 6819, el. p. jasnia@lrs.lt





